Primarul Capitalei, Sorin Oprescu, vrea să încheie un acord cu Bagdad-ul „pentru a întări legăturile de prietenie, cooperare și înțelegere" dintre cele două capitale, se arată într-un proiect ce va fi votat joi în ședința de Consiliu General al Municipiului București.

Primarul Capitalei, Sorin Oprescu, vrea să încheie un acord cu Bagdadul cu scopul de „a întări legăturile de prietenie, cooperare și înțelegere” ale Bucureștiului cu capitala Irakului, se arată într-un proiect ce va fi supus votului joi, în ședința de Consiliu General al Municipiului București.

În expunerea de motive a proiectului, Sorin Oprescu spune că Bucureștiul și Bagdadul vor coopera în domeniile culturii, mediul înconjurător, educației, turismului și investițiilor.

Cele două orașe vor colabora în baza unei „înțelegeri de colaborare” în 12 puncte. Cele două administrații locale vor colabora inclusiv în educație prin schimburi de experiență. În domeniul culturii și artelor, edilii din cele două orașe vor face schimburi de experiență prin organizarea unor delegații și în același timp vor face expoziții, festivaluri, seminarii și conferințe.

De asemenea, în domeniul sportului, în turism și în asistență socială cele două părți vor colabora prin organizarea de tabere de instruire. Edilii celor două capitale își vor face vizite reciproc în fiecare an.

În contractul de înțelegere, ce va fi încheiat pe o perioadă nedeterminată, se arată că „orice diferende care vor apărea în implementarea înțelegerii vor fi rezolvate amiabil, prin dialog între părți”. În cazul în care una dintre părți vrea să renunțe la contract acest lucru se va întâmpla după trei luni.